// // // Bogblogger.dk – Boganmeldelser på nettet » Ben Elton: Krigens første offer\nSkrevet af Tanja Hirsvang Tybring den 6. juni 2019  07:08Ingen kommentarer\nMed Krigens første offer fuldender Ben Elton sit trekløver af krigsdramaer. De to første bøger, To brødre og I kamp mod tiden, foregår i tiden op til henholdsvis første og anden verdenskrig, mens den sidste bog foregår under første verdenskrig.\nÅret er 1917. Douglas Kingsley, en højt dekoreret politikommissær fra London, nægter at kæmpe i verdenskrigen, da han mener, at krigen er ulogisk og kun vil skade hele Europa. For at statuere et eksempel idømmes han fængselsstraf og bliver sendt til landets værste fængsel. Hans kone forlader ham, og skandalen er total.\nSamtidig bliver en berømt britisk officer og digter myrdet på et hospital for sårede soldater i Frankrig. Den officielle forklaring er dog, at han faldt i kamp. Efterretningstjenesten har brug for en uvildig person til at efterforske mordet, og valget falder på Kingsley. De bortfører ham fra fængslet og sender ham til fronten i Frankrig for at opklare mordet, som en kommunistisk soldat meget belejligt sidder fængslet for.\nTil trods for sin modstand mod krigen oplever Kingsley nu krigens rædsler på nærmeste hold, og han er chokeret. I sin jagt på sandheden og morderen bliver han tvunget ind i de hårde kampe i skyttegravene og må kæmpe for sit liv. Han får hjælp fra en uventet kant i form af sygeplejersken Kitty, som måske kan bidrage til løsningen af mysteriet.\nBen Elton er en virkelig god historiefortæller. Hans beskrivelse af krigen giver en gysende klar fornemmelse af, hvad skyttegravskrig er, og hvordan den på meget kort tid ødelægger mennesker. Det er en beskrivelse af den værste krig, verden har set, og det er virkelig ikke rar læsning. Jeg kunne nærmest mærke, hvordan kulden krøb ind over soldaterne, mens de lå sultne, tørstige og trætte i de våde skyttegrave, og granaterne regnede ned omkring dem. Min eneste anke mod bogen er tempoet. Handlingen skrider kun langsomt fremad, og jeg skulle næsten halvvejs gennem bogen, før Kingsley begyndte på sin efterforskning. Men er du til litteratur om første verdenskrig, skal du bestemt ikke snyde dig selv for denne bog.\nLæs også vores anmeldelse af I kamp mod tiden.\nBen Elton, Krigens første offer, oversat af Poul Henrik Westh, Forlaget Turbulenz, 416 sider, april 2019


Karriere - Lind Capital\nSoftware Developer - Nyuddannet\nTitel på job der søges:\nVedhæft andet materiale\nJeg giver hermed samtykke til behandling af persondata.\n*Vilkår for behandling af persondata:\nDen indsendte information må alene registreres og behandles til rekrutteringsformål.\nLind Capital overholder gældende dansk og EU-lovgivning vedrørende beskyttelse af personlige data. Personlige oplysninger i ansøgninger vil blive behandlet fortroligt, og kun til de beskrevne formål. Formålet med indsamlingen af persondata er at identificere kvalificerede kandidater til ledige stillinger. Ansøgningen vil højst blive opbevaret i 6 måneder efter endt rekruttering.\nUndlad venligst at indtaste data eller uploade dokumenter, der indeholder følsomme personoplysninger såsom: Race og etnisk oprindelse, politiske holdninger, religiøs og filosofisk opfattelse, fagforeningsmæssigt tilhørsforhold, helbredsoplysninger og seksualitet og seksuel orientering, idet vi ifølge lovgivningen ikke må registrere og opbevare sådanne persondata.\nI tilfælde af spørgsmål vedrørende behandling af persondata i Lind Capital, eller i tilfælde af, at du ønsker at tilbagekalde et allerede givet samtykke eller ønsker indsigt i eller sletning af dine persondata, kontakt compliance@lindcapital.com.\nVi behandler typisk ansøgninger løbende, så vi hurtigt kan vende tilbage til dig med en besked om, hvorvidt du inviteres til en samtale. Hvis du ikke inviteres til en samtale, så beholder vi din ansøgning i op til seks måneder i tilfælde af, at der senere skulle dukke et andet relevant job op, der kunne passe til din profil.\nTil den første samtale vil du typisk møde den rekrutterende leder fra det pågældende team og en HR Manager. Vægten i samtalen lægges på din faglige kvalifikationer og kompetencer, men vi vil også komme omkring dine personlige kompetencer og din motivation. Vi bestræber os på at kunne give dig en hurtig tilbagemelding efter samtalen.\nI de fleste tilfælde vil vi invitere til minimum to ansættelsessamtaler, hvor vores co-CEO vil deltage på anden samtale. Til den anden samtale lægger vi mere vægt på dine personlige kompetencer og gensidige forventninger. Dette er også en anledning for dig til at spørge ind til de ting, som du har tænkt over siden den første samtale.\nTilbud om evt. ansættelse\nI enkelte tilfælde vil vi invitere til en tredje samtale, Dog vil du typisk efter en anden samtale få besked om, du vil blive tilbudt jobbet eller ej. Hvis du bliver tilbudt jobbet, vil du inviteres ind på vores kontor i Aarhus, hvor vi giver hånd på et fremtidigt samarbejde, og hvor du vil blive præsenteret for ansættelseskontrakten.\nVi hører meget gerne fra dig, hvis du ser et match mellem din profil og vores virksomhed, om du søger en fuldtidsstilling, en stilling som studentermedhjælper eller intern.\nSend din ansøgning via formularen herover og husk at tilføje titlen på det job, du søger. Du er også velkommen til at sende en uopfordret ansøgning via formularen. Alternativt send din ansøgning + CV via job@lindcapital.com.\nLC's grundsten er vores medarbejdere, der varetager funktioner inden for handel, IT og business operations. Her kan du møde nogle af dem.


Besparelserne inden for det nordiske kultursamarbejde er uigennemtænkte, især på baggrund af at coronapandemien har ramt kultursektoren så hårdt. Det mener Udvalget for Kundskab og Kultur i Norden.\n– Det er vigtigere end nogensinde at styrke det nordiske kultursamarbejde, siger Kjell-Arne Ottosson, som er ordfører for udvalget.\nDe nordiske kulturministre udarbejder netop nu et nyt nordisk samarbejdsprogram for de kommende fire år. Her fremhæves kulturens vigtige rolle for et bæredygtigt Norden.\nMen samtidig med at programmet skal realiseres, mindskes råderummet i budgettet for regeringernes kultursamarbejde med omkring syv procent i 2021.\nEr det muligt at nå målene?\nNu sætter parlamentarikerne i Udvalget for Kundskab og Kultur i Norden spørgsmålstegn ved, om ressourcerne vil række til at gennemføre det nye program.\n– Det nye samarbejdsprogram udtrykker, at kulturen spiller en vigtig rolle, når skal blive verdens mest bæredygtige og integrerede region. Det er godt. Men spørgsmålet er, om det er muligt for kulturministrene at nå målene samtidig med, at man skal gennemføre store besparelser, siger Kjell-Arne Ottosson, svensk parlamentariker og ordfører for udvalget.\nVisionen styrer budgettet\nStatsministrenes nye vision for det nordiske samarbejde styrer aktiviteterne i en mere klima- og bæredygtighedstilpasset retning end før. Ifølge vision 2030 skal Norden blive verdens mest bæredygtige og integrerede region. Det indebærer omprioriteringer i handlingsplan og budget.\nSamarbejdsministrene er blevet enige om et budget, som medfører besparelser på kultur- og uddannelsesområdet.\nTilskud til journalistcenter afskaffes\nØnske om halvvejsrapport\n– Kultursektoren er hårdt ramt i kølvandet af coronakrisen med lukkede virksomheder og fyringer. I lyset af dette fremstår samarbejdsministrenes beslutning om at spare i kulturministrenes budget endnu mere uigennemtænkt, siger Angelika Bengtsson, svensk parlamentariker og viceordfører for udvalget.\nUdvalget for Kundskab og Kultur anser det for at være særligt vigtigt, at de støtteordninger, som findes på kulturområdet, friholdes fra besparelser, eksempelvis kultur- og kunstprogrammet, som bevilger støtte til projekter inden for alle kunst- og og kulturområder\nDesuden ønsker Udvalget for Kundskab og Kultur halvvejs i programperioden en redegørelse for, hvordan kultursamarbejdet påvirkes af besparelserne.


15 typer selvsabotage og 15 gode råd – Thomas Markersen\nSeptember 20, 2015September 17, 2016\t15 typer selvsabotage og 15 gode råd\nSkriverier 0 Comments\tBilen på billedet er min. Stedet er en svensk skovvej. Det var en lækker køretur. Bilen har nr. 9 på køleren, fordi det er en gammel Alfa, som kører på sit niende liv. Jeg har valgt et billede af denne bil til mit essay om selvsabotage fordi det i den forbindelse kan tolkes på den måde, at hvis man starter sit ræs som nr. 9 har man jo tabt på forhånd.\nSaboterer du dig selv og dine projekter? Vi er ofte vores egen værste fjende og den, af alle kampe, må være den mest mærkværdige. I dette essay har jeg nedfældet 15 typer selvsabotage og 15 løsninger. Det ville sikkert kunne blive til “25 punkter” hvis jeg skrev om emnet i tilpas lang tid, men af og til må man lade floden løbe ud i havet.\nAt dette essay om selvsabotage til dels er blevet til i kraft af overspringshandlinger må tale til emnets relevans, men så længe overspringshandlinger ikke skader nogen er de uskyldige, ja, ligefrem at foretrække fremfor uovervejede handlinger, måske vi endda saboterer os selv, fordi vi er så gode af os, at vi hellere laver ingenting, end vi risikerer at skabe uorden i tilværelsen?\n1. Narcissistens selvsabotage\nJeg er ikke narcissist ifølge diagnosebøgerne, men jeg kan genkende mange af trækkene i mig selv, som noget jeg har ladet mig styre af tidligere. Mange af os er i det hele taget så bange for at være gode nok, at hvis vi bliver i tvivl om vi kan præstere ordentligt vil vi hellere sabotere os selv og fremstå forkerte, fordi så er det da i det mindste noget, som vi selv kan styre. Man ser at folk med behov for at blive beundret på samme måde piller sig selv ned, og skubber folk fra sig af frygt for at blive vurderet negativt. At denne strategi skaber et usselt selvbillede og dårlige relationer, og dermed øger personens i forvejen stærke behov for at vinde beundring ville være hylende morsomt, hvis det ikke var fordi det er en sørgelig skæbne. Dette essay, er for mit vedkommende terapeutisk i og med, at jeg føler jeg præsterer, uden af at jeg dog gør mig så meget umage at jeg glemmer at trække vejret og uden af at jeg dog sjusker. En balance som er utroligt svær at finde for mange med perfektionismen, rigide normer, lavt selvværd og narcissisme – kært barn har mange navne.\nRåd.: Gør dit bedste og træd ind i den verden hvor alle er mennesker, med forskellige færdigheder og evner, og hvor vi som udgangspunkt er elskede og accepterede. Tjek evt. Brene Brown ud på youtube, hun er herlig.\n2.Livets indbyggede benspænd\nDen mest banale version af selvsabotagen, er den, hvor man spænder ben for sig selv, for at gøre livet mere underholdende. Det kan fx forklare hvorfor man ofte laver retter, som man aldrig har lavet før, når man skal have mange gæster. Mange af os tænker, at livet ikke må være for nemt. Her er tricket selverkendelse. Fraværet af erkendelsen af selvforskyldte benspænd kreerer en indre konflikt som er lige så underholdende som at lave en svær ret, den har bare en negativ farvning “hvorfor skal det altid gå galt for mig?”.\nRåd: Måske er det på tide, at du erkender, at et normalt liv på skinner, bare ikke er din kop te? Med den erkendelse vil du umærkeligt sabotere dig mindre og mindre, fordi man som regel har kontrol over det man er bevidst om, og bliver kontrolleret af det, som man ikke er bevidst om.\n3. Vinderens selvsabotage: At ”tjekke ud” Af og til ser man folk på toppen i deres felt ”folde sammen” lige før de er ved at blive nr. 1, som om de havde ramt et usynligt loft. Den brasilianske fodboldspiller Ronaldo brød efter sigende sammen natten op til VM finalen i 1998. Eksemplet er ekstremt, for presset må være utroligt stort når en milliard mennesker idealiserer én op til en VM finale. Hvis vi bliver i fodboldens verden leverer franske Zinedine Zidane et eksempel på det samme. Op igennem de sidste kampe i VM 2006 havde man set tydelige stresstegn fra fodboldstjernen. Han havde kastet op før et staffespark og man så ham nærmest vånde sig, da han løb ind på banen til kvartfinalen mod England. Det var måske derfor ikke så mærkeligt, at han tjekkede ud fra den skæbnesvangre finale i 2006 ved at nikke en modstander en skalle i brystet og få det røde kort. Nogle gange bliver scenen for stor for selv store mennesker. Både Zidane og Ronaldo fravalgte på forskellige måder, at deltage på de scener som medierne og masserne havde skabt for dem.\nTjekkede en træt Mike Tyson ud af den professionelle boksning med vilje, da han bed noget af Holyfields øre af? Tjekkede en gnaven og Jeremy Clackson ud af Top Gear med vilje, da han overfaldt en producer på Top Gear showet? Jon Jones, som var UFC største stjerne, tjekkede ud på toppen af sit game på en spektakulær måde med druk, stoffer og et biluheld.\nOg hvad hvis vi spurgte dem? Ville de sige, at de havde selvsaboteret sig? Selvsabotagen synes ofte at regere uden om vores bevidstheds kontrol, for ingen står vel op om morgenen og siger til sig selv, at han ønsker at sabotere sig selv?\nRåd: Vær glad for at du har tjent en masse penge og har fået en på opleveren, de vigtige mennesker i dit liv vil elske dig uanset om du vinder den næste kamp eller ej.\n4. Taberens selvsabotage\nZidane, Ronaldo, Wozniaki (evig 2’er), Mike Tyson og Jeremy Clackson er megavindere, deres selvsabotage relativt uskyldig. Ingen døde i kølvandet på deres selvsabotage. Taberes selvsabotage kan dog være helt spektakulær. Hitler vidste han havde tabt, men fortsatte krigen hinsides kaos. Det samme gjaldt Saddam Hussein, der hellere så sit land blive bombet tilbage til stenalderen, end at samarbejde med FN. I den mindre kategori ser vi familiefaren der mister sit job og tager livet af både børn og kone, og siden sig selv. Logikken synes at være, at ”hvis jeg har tabt, skal alt og alle tabe”. Tabet skal være så totalt som muligt. I lille målestok, er det barnet i børnehaven, der føler sig overset og udygtig og ødelægger de andres fine tårne af Lego, og lige lukt ind i skældud og fordømmelse fra de andre børn og de voksne.\nDen sindsforvirrede pilot, der i Østrig fløj ind i en klippevæg med et passagerfly, kan betragtes som et rent eksempel på taberens totale selvsabotage. I pilotens tilfælde er det som om, den selvudnævnte tabers fiasko, er gået fra at være noget væmmeligt, til at være noget, der nærmest skal fejres med en eksplosion. Hvorfor han betragtede sig selv som en taber er kompliceret, der var vidst noget galt med hans øjne, og så led han også af depressioner, når man er svært deprimeret vurderer man sig selv som en totalt taber uanset omstændigheder.\nDe overordnede fællesnævnere for tabernes spektakulære sadistiske selvsabotager er, at der altid er tale om mænd, og de overvurderer altid deres egen betydning.\nRåd: Opsøg professionel hjælp igen og igen hvis du martres med fantasier om hævn og storhed. Læg alle kortene på bordet, der er masser af kompente mennesker, der vil kunne bremse dig. 5. Den perverse selvsabotage\nEfterskolelæreren, der i 2012 ødelagde mange unge menneskers liv og selv døde i processen, da han sejlede ud på havet med 13 elever, uden redningsveste midt om vinteren i kulde og blæst i en dragebåd (en slags kano), er en case i særklasse. Den virker så besynderlig, at man vil være tilbøjelig til at affeje den som et produkt af ren åndssvaghed. Men måske elskede læreren fare? Måske var han drevet af et behov for at møde faren så tæt på som overhovedet muligt. Her må man antage at driften mod den totale fare var underbevidst, eftersom han udsatte så mange andre for livsfare i processen.\nDenne case kunne minde om fridykkeren i Luc Bessons film ”The Big Blue”, der bevidst svømmer ud i dybet for at dø, og her bliver smeltet sammen med sin fascination.\nYou go down to the bottom of the sea, where the water isn’t even blue anymore, where the sky is only a memory, and you float there, in the silence. And you stay there, and you decide, that you’ll die for them (the mermaids). Only then do they start coming out. They come, and they greet you, and they judge the love you have for them. If it’s sincere, if it’s pure, they’ll be with you, and take you away forever.\n– Jaques, Le Grand Bleu\nEksempler på mænd, der vil kannibaliseres frivilligt er de klareste og mest perverse eksempler på den totale selvsabotage jeg kan komme i tanke om. Råd: Dette emne vil jeg ikke røre med en ildrager, jeg overlader det trygt til psykiaterne for nu.\n6. Rød løber, eller ej\nVi vokser op med rollemodeller, med fædre og mødre. Vi ser deres succes. Vi spejler os selv i dem. Og vi lærer at tro, at vi også fortjener og kan opnå disse liv som vi betragter fra barnehøjde. Folk med rige forældre klarer sig fx bedre i jobinterviews til chefjobs, fordi de oplever det som selvfølgeligt, at deres liv tager den retning. Folk med højt uddannede forældre klarer sig også bedre til eksamener. De har med andre ord en slags usynlig rød løber under deres fødder. De tror på, at de er en succes, de tror på at de bliver en succes uanset hvad der end måtte ske. På samme måde ser man, at de, der er vokset op i fattigdom med dårligt uddannede forældre måske aldrig helt føler sig selvfølgelige på de bonede gulve. Mange blandt os holder sig selv tilbage, fordi de ikke har en sådan rød løber at træde ud på, fra en fordelagtig og privilegeret opvækst. Det føles unaturligt at have fuldfed succes, hvorfor de, der er vokset op uden en rød løber i deres psyke, kan komme til at pille sig selv ned igen og igen.\nPå et mere individuelt plan fremstår problemet som “lavt selvværd”. En opvækst med oplevelser af at være dum, eller anderledes kan gøre at barnet udvikler forestillinger om at være en fiasko, eller grundlæggende føler sig uønsket. Når disse børn bliver voksne, kan de udvikle generte manérer og selvudslettende strategier, der gør at de holder sig selv nede. Her fastholder de den negative selvopfattelse. Årsagen til at man holder fast i en negativ selvopfattelse, er, at selvopfattelser opleves som det, der giver os psykisk integritet, hvorfor vi også holder fast i negative selvbilleder.\nDenne type selvsabotage er ikke at sammenligne med fx en forfatters skriveblokade, eller Jeremy Clacksons raserianfald. Der er her tale om et undvigende og selvudslettende mønster.\nRåd: Du må prøve at trække sig fra dominerende mennesker, der holder dig fast i rollen som dum og forkert. Søg god kvalificeret psykoterapi. Sæt penge til side. Sats på 20 sessioner over måske 2 år. Du kan begynde med at øve dig i assertion (slå det op) på din psykolog, hvis du ikke synes det giver mening det i laver sammen, eller hvis du ikke synes, at det går hurtigt nok. Råd #2: Mit bedste råd lyder sikker lidt mærkeligt. Det kræver en forhistorie. Har du hørt om narrativ terapi, der fokuserer på de historier vi fortæller til os selv om os selv? Denne form for terapi virker godt, den er sjov, skør og effektiv. Men hvad vi psykologer ikke har beskæftiget os så meget med, er, hvordan vi fortæller os selv om os selv i kraft af vores fremtoning, kropssprog, stemmeføring og holdning. Du, der ikke tror nok på dig selv, før dig frem kropsligt, sænk aldrig blikket og vær 100 % okay med det du ved, og det du ikke ved, kan du jo lære. Her finder du ud af, at de selvsikre menneskers hemmelighed, er deres selvsikre fremtoning og de historier de fortæller sig selv med deres krop i rummet. Eventuelt begynd til teatersport og få løsnet dine led og din grimasse ad den vej. 7. Det usynlige loft Man ser også visse sportsstjerner blive nr. 2 igen og igen. Vores egen Wosniaki er typen, der ofte klarer det næsten hele vejen til en grand slam. Hun er nået længere end nogen anden under den danske fane, hatten af til hende, men det virker alligevel besynderligt. Er der tale om selvsabotage? Vil barnegeniet miste kærlighed og opmærksomhed, hvis hun når toppen, for så har hun ikke længere behov for at blive forbedret?\nUanset forklaringen på disse cases, har mange af os oplevet at blive holdt tilbage, som blev vi holdt tilbage af usynlige tråde. Når vi er vores egen værste fjende, er det svært at regne ud hvilken strategi man skal lægge på kampdagen.\nRåd: Du skal vide at bag viljen ligger ønsket. Måske er du slet ikke interesseret i succes? Her må du undersøge årsagerne til det… Hvad er det værste der kunne ske, hvis du fik succes…? Hvad indebærer det af forandringer, muligheder og skræmmende scenarier?\n8. Mobning Endnu en form for selvsabotage, er den, hvor man vokser op og bliver drillet hver gang man føler sig dygtig. Det kan skyldes at man vokser op med selvcentrerede forældre og søskende, der ikke formår at lade andre i deres nærhed få del i rampelyset. Her lærer det diskvalificerede barn at associere succes med frygt for at blive drillet, eller skældt ud. Dybt nede i psyken får barnet udviklet en angst for at træde i karakter. Man kan sige, at mobningens værste konsekvenser her er at mobningen således får sit eget liv i individet, langt væk fra både barndom, forældre og søskende. Det er sørgeligt men ligesom med andre personlighedsforstyrrelser, kan man arbejde med denne slags fænomen i terapiens rum.\nRåd: Sæt dig godt til rette, fremman denne følelse af mobningen så stærkt som du overhovedet kan, se den i dig som en form, farve, bevægelse, lyd, figur, forestil dig så, at du tager følelsen ud af dig, og sætter den på dig skød. Her skal du visualisere at du holder om og krammer det mobbede barn fra din fortid og her skal du fortælle dette “barn” på dit skød, at du er der nu, til at tage dig af det. Her er tale om en ekstremt effektiv teknik, der bedst er varetaget i samarbejde med en psykolog, gerne med psykodynamisk, gestaltterapeutisk eller skematerapeutisk erfaring. 9. Selvtilsidesættelse\n”Pleaserprogrammet” som livsstrategi giver også halve liv. Her er tale om en form for selvsabotage der kommer sig af, at man er så bange for at blive straffet, eller afvist, eller miste kærlighed, hvorfor man hele tiden fokuserer på at gøre andre glade. I et sådan liv kan en person helt glemme, at tage sig af egne behov. Det er ikke ”ren” selvsabotage, det er snarere en indirekte art. Når man har lavt selvværd kan man også komme til at sabotere sig selv, simpelthen fordi man ikke mener at fortjene opmærksomhed.\nRåd: Selvopofrelse og selvtilsidesættelse stammer typisk fra en frygt for konsekvenser. Her skal du planlægge at sige til og fra og måske for en tid ændre dine relationer lidt. Måske bruge mere tid de venskaber hvor du oplever en symmetrisk magtrelation, og mindre tid sammen med de bøller og narcissister som du sikkert har fået samlet på i dit liv. Nogle mennesker med selvopofrelse i deres personlighed har lært denne måde at være på fordi de havde den ekstra energi og overskud som andre i familien åbenbart ikke havde, og så har de drevet rovdrift på denne ressource. Det er på tide, at du stopper med at ømme dit bjerg for guld som du bare giver væk. Det er på tide,at du bliver lidt mere egoistisk.\nPattedyr er fra naturens side skabt til at geare ned for energien og humøret når de er skadet, føler sig truet, eller fx bliver mobbet af flokken. Dyr, som har lavere energi og humør undgår nemlig flere farer. Der er her tale om en banal overlevelsesmekanisme. Mennesker kan iværksætte selvsamme ”passivitetsprogram” via utilstrækkelighedstænkningen, fordi vi jo har nogle af de samme urgamle grundlæggende overlevelsesstrategier indlejret i vores nervesystem. Det er altså ikke ”gratis” at tænke at man er mindre værd end andre, man risikerer at blive nedtrykt, eller depressiv af det, hvis man gør det tilpas længe.\nNår man gennem længere tid har oplevet sig selv som utilstrækkelig, eller har gået gennem en hård krise, kan man altså komme til at aktivere denne skru-ned-for-humøret-og-duk-nakken strategi”. Her ønsker man bare at ligge bagerst i hulen og slikke sine sår og undgå farer. Der er tale om en forsvarsmekanisme, der først og fremmest kan forstås som en depression, og ikke et fænomen, der kan kaldes for selvsabotage – også selvom det ser stærkt selvsaboterende ud, når den svært depressive ikke kan tage sig sammen til særligt meget.\nRåd: Opsøg metakognitiv terapi. Og hvis du har haft flere end to depressioner så kom i gang med et MBSR kursus, der med garanti virker lige så godt på depression som medicin. 11. Følelsesundgåelse og misbrug\nEn typisk form for selvsabotage er trøstespisning. Man føler sig trist over sig selv, og fordi man gerne vil undgå denne følelse af tristhed overspiser man. Man tager efterfølgende endnu mere på og føler sig endnu mere trist. Man skulle tro det var løgn, fordi det virker så dumt, men denne onde cirkel er meget udbredt.\nHvad angår misbrug af forskellig art, er der tale om en konkret kropslig selvsabotage. Men selve motivationen til misbruget er nok snarere følelsesundgåelse, end det er et behov for at ”pille sig selv ned”. Mange drikker for at undgå at føle smerte. Alle livsprojekter indebærer en eller anden grad af tvivl, stress, uro, ængstelse og uvished som mange mennesker ikke magter at rumme, dette kan lede til alkoholisme og hashmisbrug. Hash og alkohol giver misbrugeren en pause og en ”lovlig” undskyldning fra at føle disse uundgåelige følelser og misbruget saboterer også de krævende situationer.\nMisbruget kan også forårsages af en ekstrem livsbegejstring, intet må være kedeligt på noget tidspunkt, men selv her, er der tale om følelsesundgåelse, her drikker, eller ryger man sig fra kedsomhed, eller fordi glæden, eller rastløsheden er svær at rumme.\nSelvsabotagen kan altså ofte ses som et resultat af ”følelsesundgåelse”. Eksamener, konkurrencer, finaler, eller en date aktiverer stressfølelser, som man kan have en stærkt frygt for at opleve, hvorfor man afstår fra at handle.\nRåd: I god psykoterapi, fx ACT (acceptance and commitment therapy) øver man sig på at acceptere de svære følelser. – Pludseligt finder man sig selv være i gang med det man hader og frygter, vinduespudsning, motion, lektier, en date, eller en præsentation medens den før så hæmmende følelse nærmest sidder ved siden af én, som en tandløs dæmon.\n12. Forhaling og udsættelse som selvsabotage\nKender du det: Hvorfor pudser man ikke sine vinduer, eller ”maler den væg” mere regelmæssigt? Det er pænt, det er hyggeligt arbejde og man er stolt bagefter. Hvad er det for en følelse, der dukker op i dit indre, når du tænker på at pudse vinduer? Og hvorfor vil du gerne undgå den følelse?\nHvis der er noget, som du gerne har villet udrette gennem længere tid, og du ikke har gjort det, kan det være, at du saboterer du dig selv.\nHvad forårsager denne passivitet, i ellers energiske menneskers liv? Der er lige så mange årsager som der er mennesker, men der er også fællesnævnere.\n”It’s easier to resist in the beginning than in the end”\nMåske forklaringen blot er den, at de fleste af os er lidt dovne. De fleste udskyder det, der er lidt svært. De fleste kender det, at man laver opgaven lige før afleveringen. Men hvad med de opgaver, der er utroligt nemme? Hvorfor udsætter man også af og til de nemme opgaver?\nVi tænker kortsigtet. Inderst inde er vi dyr, der ikke gider at lave noget ud over det strengt nødvendige når køleskabet er fyldt. Tricket er, at skabe sig et liv i flow, et liv med engagement og begejstring hvor vi ikke forhaler, fordi vi har for travlt med at leve.\nFra starten af skal vi lære vores børn at deltage i daglige aktiviteter. Man skulle nødigt ende med at blive tilskuer til sit eget liv fordi ens forældre ikke turde stille krav til én. Man skal være en aktør, og det kan man lige så godt lære fra starten af. Vores børn træder ind i en verden, som i højere og højere grad kræver, at vi kan fungere selvstændigt og motivere os selv. Man kan mene hvad man vil om dette “individualiserede samfund”, personligt ser jeg det som en slags frihedens pris.\nDet frie menneske duer ikke uden struktur. Selv børn løber op til tysktimen når klokken ringer, fordi det står i skemaet. voksne er bare store børn, vi har også brug for struktur for at klare alle pligterne i tilværelsen. Sæt klokken. Bum.\nRåd: Struktur, struktur, struktur\n13. Uklar identitet lig uklar retning\nNår man oplever forandringer forhaler man som regel mere, end når man ikke oplever forandringer. Der må være tale om, at når man ikke kender sig selv og sit land særligt godt, kan man have svært ved at planlægge handlinger og lægge en rute.\nVi ved, at teenagere forhaler mere end andre, selv det at stå ud af sengen kan virke totalt uoverkommeligt for en teenager. Mange forsøger at forklare teenagerens forhaling ud fra et hormoner, men jeg tror, at der er mere på spil.\nVi ved nemlig også, at det ikke bare er teenagere men også studerende mere generelt og folk, der gennemgår en eksistentiel krise, som forhaler tingene meget. Mennesker i forskellige faser har mere usikker identitet og hvis man ikke har en klar identitet, har man ingen klar retning. Forskning viser at forhaling og identitetsforvirring hænger sammen.\nDe fleste mennesker er i stand til at eksperimentere alt i medens de er i deres forandringsfase, eller moratorium, dvs. de kan handle selvom de ikke er sikre på ”hvem de er”, men det sker altså også, at visse mennesker går næsten helt i stå i identitetskrisen.\nI stilstanden er ens eneste makker sindets tåger, og her bliver man ofte ledt ud på dybt vand. Det passive og inaktive sind foretrækker håbløshedstanker og her opstår onde cirkler. Jo mere håbløst noget føles des mindre er man tilbøjelig til at handle. Hvis man oven i købet begynder at ryge meget hash og/eller spille meget computer, kan man skabe et liv, der er lige så ubevægeligt, som en statues. Jeg har mødt folk, der oppe i trediverne pludseligt ser sig selv udefra og tænker, hvorfor sidder jeg hjemme hos min mor, i hendes sofa og spiller computer…?\nRåd: Hold dig aktiv og eksperimentér. Opsøg mennesker du gerne vil spejle dig i. Lad være med at ryge fed. Lad være med at gifte dig med en skavank, eller smerte. Hold dig fysisk top aktiv. Meld dig til forskellige ting. Hold dig i gang. Du finder med garanti en retning, men det kræver, at du holder dig fra selvfokus og at du holder dig fra sofaen.\n14. Paralyserende perfektionisme\n“How will you know the difficulties of being human, if you are always flying off to blue perfection? Where will you plant your grief seeds? Workers need ground to scrape and hoe, not the sky of unspecified desire.” ― Rumi\nJeg mødte en gang en evighedsstuderende. Han havde været i gang i 25 år. Det hele startede så godt. Han fik topkarakterer. Problemet var, at han blev rædselsslagen for ikke at kunne leve op til de høje karakterer og derfor gik han mere og mere i stå. Det er et velkendt fænomen, som ses i klichéen om forfatteren, der har leveret en god debutroman, eller digtsamling og efterfølgende slås i gulvet med angst for at præstere. Her er der ikke tale om selvsabotage, som meget som, der er tale om en paralyserende perfektionisme.\nHvis du skal springe højdespring, og du tænker at du skal springe så hele stadion bryder ud i klapsalver, og sætter baren op til 3 meter, så løber du slet ikke ned ad banen. Perfektionistens største synd, er de umulige standarder.\nVi kan vidst alle nikke genkendende til synden, hvor vi undlader at handle af frygt for at blive vurderet negativt. Her er situationen, uanset dens art, at foretrække, frem for det mulige nederlag.\nMan ved man har, ikke hvad man får. Hellere have den elendighed man kender, end at rode sig ud i ny elendighed.\nNogle gange, når vi har store udfordringer i livet fx med studier, kæresten, familien, eller jobbet, er det nemmere at sige ”jeg dur ikke til det her”, end at tage ansvar og stå i det. Man kan paradoksalt nok beskytte sit selvværd ved at kaste håndklædet i ringen og derfor undgå yderligere (indbildte) nederlag.\nRåd: En af trickene til modvirke den uhensigtsmæssige perfektionisme går på, at man øver sig på at tænke, at man kun behøver at præstere 80 %, og være nærig med de sidste 20 %, det er kun én selv der ved, om man har læst e-mailen igennem 4, eller 5 gange før man trykker send.\n15. Komfort zonen og Askepot\nNogle gange er selvsabotage bare et resultat af, at vi føler os trygge ved status quo. Mere overfladiske versioner af os selv ønsker fremdrift, og det vil den mere dybtliggende tryghedstrold gerne sabotere. En amerikansk forsker kalder det for et ”øvre grænse problem” (upper limit problem).\nVisse historier overlever tidens tand, fordi de indeholder elementer, der kan kaldes arketypiske. Måske vi elsker historien om Askepot fordi vi kan genkende os selv i prinsessen, der ikke føler sig værdig til slottet, der føler sig så forkert, at det er som at gå på glassko og som derfor stikker af ved midnat, netop som prinsen er blevet interesseret i hende.\nMit råd er, at man skal udvikle en etik, der går på at man skal handle i livet, fordi man kun har et liv. Det er ikke afgørende om det er 100 % velovervejet, eller klogt. Så længe livet et bevægelse og døden er stilstand, er du forpligtet til at bevæge dig, for hvem er du, hvis du ikke tjener livet?\nRåd. Her skal vi måske forholde os lidt filosofisk til det hele:\nGod (læs evt.: livet) has created\nto use your wings to show you’re alive” ― Rumi\nPrevious article\t← Mindfulness er et frygteligt ord, for noget som vi alle savnerNext article\tEr der en evolutionsbiologisk forklaring på hvorfor nogle af os er særligt sensitive? →\tLeave a Reply Cancel reply\tEnter your comment here...


To stærke service management-konsulenthuse fusionerer - dk-managementconsulting\nHjem > Nyheder > To stærke service management-konsulenthuse fusionerer\nTo stærke service management-konsulenthuse fusionerer\nDevoteam Solutions og Globicon, der begge rådgiver og implementerer service management-løsninger, går nu sammen for at kunne dække en stigende efterspørgsel. Med 35 konsulenter bliver de tilsammen en konsulentvirksomhed, der er svær at komme udenom.\nMed fusionen får Devoteams 20 service management-konsulenter selskab af Globicons 15 konsulenter i en ny fælles enhed; Devoteam | Globicon. Den nye enhed vil fortsat fokusere på service management-løsninger, men udvider sit fokus til at dække både enterprise og SMB-markedet samt flere service management-platforme med hver sin styrke.\n”Med 35 erfarne konsulenter med solide kompetencer inden for service management intensiverer vi nu konkurrencen på et marked, der er i vækst. Vi kommer sammen til at kunne tilbyde rådgivning om de forskellige platforme og implementering af nogle solide etablerede løsninger” udtaler Henrik Madsen, CEO for Devoteam | Globicon.\nMarkedet for service management er i vækst, fordi flere områder har fået øjnene op for den procesorienterede tilgang, som it-området længe har anvendt. Det betyder, at service management-løsninger er blevet relevante for flere områder end it, herunder HR og Facility services.\nEn del af konsolideringsbølgen\nMed fusionen bliver Devoteam | Globicon et billede på den konsolideringsbølge, der er i gang; Man styrker kerneområderne og samler de stærke kompetencer i specialiserede enheder.\n”Siden vores etablering i 2007 er det gået stærkt. Særligt de senere år, hvor vi har oplevet en voldsom vækst til i dag, hvor vi som virksomhed er klar til det næste store skridt. Fusionen med Devoteam giver os en helt anden styrke på tværs af platforme, teknologier og organisation. Hertil kommer, at vi og vores kunder får tilgang til nogle af Danmarks førende Business Consulting-konsulenter. Vi har før arbejdet sammen, og vi ved, at de er en stærk spiller, som vi deler mange værdier med. Devoteam er en moden organisation med et internationalt set-up, hvor vi i Globicon er en mindre, men meget nytænkende virksomhed. Sammen kan vi skabe en organisation, der er yderst konkurrencedygtig og klar til at vokse” udtaler Petar Kadijevic, én af de fire tidligere ejere af Globicon.\nMultileverandørstrategien bliver udvidet\nDevoteam har en stærk position på ServiceNow og CA. Med en multileverandørstrategi er de konstant på udkig efter forskellige platforme, der med hver sin styrke kan give deres kunder den mest optimale løsning. Med til fusionen bringer Globicon en stærk position på HP (Hewlet Packard Enterprise) og den nye serviceplatform på markedet, Cherwell.\n”Vi ser et stort potentiale i Cherwell, som er en cloud- eller on-premise-baseret løsning, der passer godt til SMB markedet, da den er let at implementere og relativt billig. Den giver også gode muligheder for særligt tilpassede løsninger til den enkelte virksomhed. Det er dog vigtigt at bemærke, at ønsker man en solid enterprise løsning, så er det stadig ServiceNow og HP, der er de førende brands” siger Henrik Madsen.\nDevoteam Solutions direktør, Henrik Madsen, bliver direktør for den nye enhed, Devoteam | Globicon, mens de fire stiftere og ejere af Globicon; Petar Kadijevic, Jeppe Gotha Jørgensen, Michael Kristensen og Thomas Olsen flytter med over i det nye selskab, hvor de får væsentlige roller.\nHenrik Madsen, Direktør Devoteam Solutions\nhenrik.madsen@devoteam.com, 3112 3503\nPetar Kadijevic, Partner og ejer af Globicon\npk@globicon.biz, +45 3191 2020.\nOm Devoteam Solutions\nDevoteam Solutions hjælper offentlige og private virksomheder med rådgivning om og implementering af markedets førende løsninger til understøttelse af forretnings- og it-processer. Med fusioneringen med Globicon er de 35 konsulenter med base i hhv. København og Aarhus. Devoteam | Globicon er en uafhængig del af Devoteam Danmark.\nDevoteam bistår offentlige og private virksomheder med deres digitaliseringsdagsorden. I Skandinavien er de 250 konsulenter specialiseret i informationsteknologier og gennemførelse af digitaliseringsprojekter. Devoteam hjælper sine kunder med procesoptimering af forretningen og etablering af nye digitale services. Desuden hjælper de it-afdelingerne med effektivisering og omstillingen til den nye virkelighed.\nGlobicon så dagens lys i 2007, da fire erfarne service management-specialister oprettede en virksomhed med fokus på både teknisk og forretningsmæssig knowhow. Sidenhen er de vokset til et af Nordens fagligt bedste konsulenthuse inden for service management. Konsulenterne har en bred vifte af kompetencer inden for bl.a. rapportering, programmering, forretningsprocesser og implementering og har løst opgaver for kunder som Danske Bank, JN Data, Codan samt en række offentlige kunder.\nGlobicon blev kåret som Gazellevirksomhed af Børsen i 2013. Du kan læse mere om Globicon på http://www.globicon.dk/.


→ Køb Karl Lagerfeld Parfumer lige nu [opdateres dagligt]\nStørstedelen af internet butikker tilbyder nu om stunder diverse muligheder for levering. En af de mest anvendte er nu til dags udleveringssteder, hvor du så nemt kan hente varerne når det passer ind i din kalender. Metoden er jo ekstremt simpel, samt tit derudover den prisbilligste leveringsmodel.\nDu kunne omvendt beslutte dig for at vælge levering til din bopæl eller ud til dit arbejde. Fragttypen bliver uheldigvis en lille smule mere pebret, men derudover virkelig gnidningsløs. Den mest prisbevidste fragtmulighed er utvivlsomt at hente ordren selv, men den mulighed nødvendiggør at du er nær online virksomhedens tilholdssted.\nFragttiden kan i nogle tilfælde være ekstremt betydningsfuld hvis vi behøver din pakke straks, så med det formål er det skam afgørende at man ser nærmere på det anslåede leveringstidspunkt på den relevante vare.\nEn række e-forretninger stiller garanti om levering på blot en enkelt hverdag på adskillige varenumre, der dog er underforstået at du når at bestille forinden et konkret klokkeslæt, sådan at de højst sandsynligt kan nå at få produkterne hen til fragtfirmaet forinden de lageransatte drager hjemad.\nIndtil flere online selskaber frembyder fragt uden beregning, men ofte stiller det krav om at man køber for et konkret beløb. Alternativt må man udvælge den mindst kostelige fragtløsning, der typisk – uanset om du bor ved Kolding, Dragør eller Hadsten – er at få fragtmanden til at køre din pakke til et afhentningssted.\nDet er jo efterhånden i høj grad smart for folk at lave prissammenligning på diverse butikker på nettet, og til gengæld har langt de fleste netshops ikke kunne slippe for at reducere prisniveauet på en række af deres varer – til børn og babyer, og endvidere også til mænd og kvinder – enormt, og endda nogle gange garantere fragtfri levering.\nTrods dette kan det til hver en tid være nyttigt at granske flere online butikker efter tilbud før du placerer ordren, således at du er tryg ved at antage den mest betalelige pris.\nMan må imidlertid ikke undervurdere, at ifald en internet webshop udbyder deres varer til en udsalgspris der er uhørt overkommelig, kan det tit være et tegn på en uærlig internet webshop. Betalinger med kort er heldigvis omfattet af et regelsæt, der bistår køber imod snydagtige internet handler.\nGenerelt foreslår vi kortbetalinger eller mobilbetaling. Som et alternativ burde du bruge et afbetalingstilbud som fx ViaBill, såfremt du hellere vil afbetale regningen over en længere periode.\nForud for at folk shopper hos en internet virksomhed kunne man i princippet se på netbutikkens handelsbetingelser, dog er det uden tvivl ikke særlig interessant.\nEn nem løsning kan være at kontrollere om e-handlen er verificeret af e-mærket, eftersom det skulle være en angivelse af at e-shoppen opretholder de gældende danske regler, og at online butikken undertiden revurderes af jurister der behersker lovene på området. Derudover tilbydes du mulighed for opbakning, når du skulle få problemstillinger som følge af dit indkøb.\nYderligere er det klogt at kunden er på vagt for de væsentligste betingelser der gælder for ordren, som eksempelvis den bytteret online forretningen garanterer. I den forbindelse er det ligeledes relevant, at man permanent bevarer ens kvitteringsmail, således man til enhver tid vil kunne bekræfte ordren, om du er kvinde eller mand.\nTrustpilot leverer ret gunstige genveje til at tolke flere tidligere køberes domme og derfor foreslåes det, at du beser webshoppens vurderinger forud for at du køber.\nFacebook tilbyder lige så vel flere fordelagtige chancer for at få indsigt i internet shoppens kundefokus. Tilmed er der endda e-forretninger hvor det er muligt at afgive en bedømmelse af købsoplevelsen, som også burde tages i brug til at få et indblik i tilfredsheden hos kunderne.\nVores side er finansieret af annonceindtægter. Vi har et tæt samarbejde med et hav af online varehuse hvor vi promoverer butikkernes produkter, og opnår kommission når den bruger vi sender videre gennemfører en transaktion.\nData angående varer og forhandlere på nettet opretholdes jævnligt, men vi kan ikke stilles ansvarlig for ændringer der er udarbejdet efter at vi senest opdaterede websitets oplysninger.


Lærerne går samlet til regeringen med reformudspil\nLærerformand Anders Bondo Christensen kan nu gå til regeringen med et udspil til folkeskolereformen, som hans medlemmer støtter. Arbejdstiden er stadig en knast i overenskomstforhandlingerne.\nTirsdag D. 8. JANUAR 2013 KL. 19:30\n»Sammen gør vi en god skole bedre« hedder lærernes udspil til den kommende folkeskolereform, som de nu i samlet flok kan aflevere til regeringen, og kodeordet er netop »sammen«.\nFormand for Danmarks Lærerforening, Anders Bondo Christensen, håber nemlig på, at børne- og undervisningsminister Christine Antorini (S) kan se, at lærerudspillet lægger sig tæt op af regeringens mål for folkeskolen.\n- Vi har præsenteret et konstruktivt forslag til, hvordan vi når regeringens målsætninger for fremtidens folkeskole. Nu synes jeg så, at Antorini og regeringen skal gå ind og drøfte, om vores udspil rammer det, de har tænkt sig med folkeskolen, for så er det muligt for dem at lave en folkeskolereform med en stor opbakning fra lærerne, siger Anders Bondo Christensen, efter han tirsdag har fået bred opbakning til udspillet fra sine medlemmer på en ekstraordinær kongres for lærerne i Bella Centeret i København.\nLærernes oplæg indeholder blandt andet et opgør med den lektionsopdelte skoledag, flere undervisningstimer og en styrket social indsats. Lærerformandens håb er nu, at det er folkeskolens indhold, vigtigheden af god undervisning til eleverne og en klar målsætning for, hvad fremtidens skole skal kunne, der kommer til at styre de rammer, der skal være omkring skolen.\nMed rammerne tænker han især på de igangværende overenskomstforhandlinger mellem lærerne og Kommunernes Landsforening (KL), hvor et af stridspunkterne især er lærernes arbejdstid.\n- Jeg synes egentlig bare, at vi burde få styr på den folkeskolereform, inden vi begynder at tale lærerarbejdstid. Hvis vi kan få lavet den reform med regeringen, så skal KL og Danmarks Lærerforening nok få lavet nogle rammer, der understøtter den, men lad os nu gemme diskussionen om lærernes arbejdstid til senere, siger Anders Bondo Christensen.\nBred opbakning til Bondos lærerudspil\nLærerne lægger i udspillet op til at undervise 25 timer om ugen, hvis skoledagen bliver sammenhængende og ikke lektionsopdelt, som den er nu. »Et røgslør«, mener KL, der gerne tager diskussionen om arbejdstiden med det samme.\n- Når det handler om, hvordan elevernes undervisningstid kan øges, så genfremsætter lærerforeningen blot det udspil, som de lancerede før jul. Her kaldte KL udspillet for et optisk bedrag, og jeg må desværre bruge samme betegnelse om dette udspil, siger KLs chefforhandler og formand for foreningens Løn- og Personaleudvalg, Michael Ziegler.\nAnders Bondo Christensen synes, at Michael Ziegler skal se ordentligt på udspillet, inden han kommer med sine »nedladende udtalelser«.\n- Det bliver helt afgørende, at vi kan få KL med tilbage på den holdning, at det er folkeskolens indhold, der skal være styrende for aftalen og ikke omvendt, siger han.\nBørne- og undervisningsministeren vil ikke blande sig i overenskomstforhandlingerne men glæder sig til at drøfte det nye reformudspil med lærerne.\n- Jeg synes, at Danmarks Lærerforening er kommet med et rigtig godt udspil i forhold til indholdet af fremtidens skole. På mange punkter ligger det helt i tråd med det, regeringen gerne vil. Men det, der handler om arbejdstid, det må de tage med kommunerne, for nu skal vi i stedet diskutere folkeskolens indhold med lærerne, siger Christine Antorini til Berlingske Nyhedsbureau.


Tvivlsom effekt af virksomhedspant | Berlingske Business\nBankerne øger brugen af virksomhedspant til sikring af lån i mindre virksomheder, men virksomhederne har ikke fået bedre kreditvilkår.\nBanker og andre finansieringskilder benytter sig i stigende grad af muligheden for at tage såkaldt virksomhedspant som sikkerhed for lån til mindre og mellemstore virksomheder, men det er tvivlsomt, om virksomhedspantet, der blev indført i 2006, i praksis har forbedret virksomhedernes lånevilkår, sådan som hensigten var med ordningen.\nDet vurderer Håndværksrådet, Dansk Erhverv og nogle af finansieringsselskaberne. Derimod mener bankerne, at ordningen har fungeret fint og sikret flere virksomheder øget kredit.\nDet fremgår af en række høringssvar, som er indkaldt af Justitsministeriet, der er i gang med at evaluere effekten af virksomhedspantet på baggrund af erfaringerne fra ordningens tre første leveår.\nVirksomhedspant er et omfattende pant, der giver långivere sikkerhed ved at tage pant bredt i virksomhedens aktiver.\nFra 1. januar 2006 og frem til udgangen af første halvår 2008 var der udtaget i alt 10.214 virksomhedspanter til en samlet værdi af 22,5 mia. kr.\nBrugen af ordningen har været stigende, men omfatter fortsat kun en beskeden del af den samlede aktivmasse i Danmarks små og mellemstore virksomheder.\nVed ordningens indførelse vurderede bankernes organisation Finansrådet, at virksomhederne ville opnå en rentegevinst på 0,5 procent ved at stille virksomhedspant.\nSamtidig vurderede rådet, at flere virksomheder ville få deres finansieringsmuligheder forbedret.\n- Vore undersøgelser tyder på, at vilkårene kun er forbedret i en tredjedel af sagerne. Samtidig er det i praksis vanskeligt at vurdere, om det i realiteten blot er bankerne, der har fået større sikkerhed for deres engagementer. Omvendt er det i den nuværende finanskrise nok meget godt, at vi har det. Det bliver i hvert fald brugt mere, siger Håndværksrådets cheføkonom, Søren Nicolaisen.\nHan peger desuden på, at pantet er dyrt. Omkostningerne ved at tinglyse det andrager hele 1,5 procent af pantets værdi.\nHans skepsis deles af skattechef Bo Sandberg i Dansk Erhverv.\n- Der er god grund til at kigge ordningen efter i sømmene set i lyset af finanskrisen. Det er jo en ordning, der blev skabt midt i en højkonjunktur som et velment forsøg på at forøge virksomhedernes økonomiske råderum og dermed 'gøre gode tider bedre', men det bør undersøges, om ordningen også kan bestå sin lakmusprøve i den nuværende nedadgående samfundsøkonomiske spiral, siger han.\nFordel for bankerne\nAdm. direktør Vagn Thorsager fra factoringselskabet Coface mener, at virksomhedspantet i de fleste tilfælde er brugt af bankerne til at få øget sikkerhed for lån, ligesom pantet er forsøgt anvendt i et forsøg fra bankernes side på at øge bankernes forretning med belåning af virksomhedernes fakturaer.\nSamtidig har virksomhedspantet besværliggjort factoringselskabernes arbejde, fordi der skal tinglyses pantefrafald hver gang, et factoringselskab belåner en virksomheds faktura.\n»Vi hører, at bankerne tilbyder virksomheder at belåne fakturaer med op til 50 procent af værdien, hvis banken får virksomhedspant i virksomheden. I et factoringselskab tilbyder vi mellem 75 og 90 procent, når fakturaen er afsendt. For mig at se har virksomhedspantet mere haft den konsekvens, at det har udvidet bankernes forretningsomfang og sikkerhed for lån frem for at sikre virksomhederne bedre lånevilkår,« siger Vagn Thorsager.\nHan vil dog ikke afvise, at virksomhedspantet i nogle tilfælde har gjort det muligt for virksomhedsejere at slippe af med tyngende personlige kautioner for banklån.\nFinansrådet vurderer i sit høringssvar, at virksomhedspantet har virket godt og understeger i svaret , at det kan være et godt alternativ til factoring.\nE-faktura letter arbejdsgangene


Ole Philipsen – Møde i Rødovre\nJohn Ibsen - Møde i Rødovre\nGalathea - druk og hor\nJyllands Postens pop-historie om druk og hor blandt søværnets folk på Galathea-ekspeditionen, har samlet overskrifter og konkurreret om det grønne felt blandt tidens mange store nyheder, som overskrifter med druk og særligt hor altid gør i sensationspressen.\nKl. 09.03 mandag formiddag kunne Danmarks Radio citere gratisavisen "Nyhedsavisen" for at have regnet ud, at der er blevet drukket 5.500 liter spiritus og 107.000 øl på skibstogter i årene 2003-2005. Kalkulen skulle være baseret på aktindsigt i Søværnets proviantbøger. Det svarer til 3 genstande per søfarende per dag på togterne. Den øverste chef for Søværnet henviser til at meget forbrug skyldes receptioner ombord.\nAllerede kl. 10.53 har Danmarks Radio igen en nyhed på banen. Det er nu en afvisning i en redegørelse fra den operative kommandos chef, Nils Wang, som udtaler at der ikke har været tale om at omfanget har været upassende og at arrangementer under havneophold hvor personer under 18 år, ikke havde adgang, var med til at skabe det gode sammenhold mellem de forskellige besætningskategorier. Han vil dog ikke afvise der kan dukke billeder eller andet op, som kan kompromittere enkeltpersoner eller Søværnet. Der er således 70.000 billeder på skibets server.\nKl. 20.04 kan Danmarks Radio så citere forsvarsministeren himself. Søren Gade udtaler at der gælder de samme regler for soldater, som der gælder for alle andre borgere. Hverken mere eller mindre. "Så længe de folk, der er på vagt, ikke drikker og opfylder de krav, så kan jeg altså ikke se problemet i, at man sidder i sin fritid og kan drikke en øl hjemme på sit skib, siger forsvarsministeren".\nI DR's TV-avisen kl. 18.30, var en professor som havde medsejlet ekspeditionen i 2½ måned i studiet. Han udtalte at det var noget sludder det hele. Søfolk snakker som søfolk gør i messen og han havde ikke observeret nogen overdreven alkoholkultur.\nDAGEN, 14/5, diverse medier\nEndnu en grundstødning på Hatter Barn\nDenne gang var det det græske skib Minerva Concert med 81.000 ton råolie, der medbringende lods, fandt en parkeringsplads ved Samsø. SOK oplyser at skibet er dobbeltskroget, og der ikke er risiko for udslip.\nJP, 15/5, http://www.jp.dk/indland/artikel:aid=4408884/\nStaten scorer en gevinst på 60 millioner kr. ved udbud på Samsø og Bøjden-Fynshav\n60 millioner over 5 år. Så meget har staten sparet efter at have haft ruterne i udbud. Samsø-Kalundborg og Bøjden Fynshav blev vundet af de nuværende operatører – henholdsvis Samsø Linien og Scandlines Sydfynske A/S, mens Bornholmstrafikken løb af med sejren på Hou-Sælvig. Besparelsen opnås ved, at statens tilskud til ruterne bliver reduceret de næste 5 år.\nMetroExpress, s. 37, 15/5\nBornholmstrafikken: Samsø Linien får problemer\nDirektør i Bornholmstrafikken, Mads Kofod, mener at Samsø Liniens overfart mellem Samsø og Kalundborg vil blive en underskudsforretning. Når han mener, at Samsø Linien ikke kan tjene penge på overfarten er det fordi, at Samsø Linien får otte millioner kroner mindre i støtte om året af staten. Det er 50 procent mindre end nu, og så hænger det ikke sammen, siger Mads Kofod. Direktøren i Samsø Linien, Valter Merrild-Hansen, siger, at rederiet godt kan klare sig med et mindre tilskud, fordi overfarten har fået flere passagerer og flere biler.\nP4 Østjylland, 14/5, http://www.dr.dk/Regioner/Aarhus/Nyheder/Samsoe/2007/05/14/163751.htm\nAPM A-aktie: 61.000 (-500)\nAPM B-aktie: 62.200 (-400)\nDFDS: 755 (-5)\nD/S Torm: 395,50 (+0,50)\nD/S Norden: 324 (-6)


Ny rute fra København til Nantes i Frankrig - InsideFlyer DK\nFra d. 7 april 2019 er der nu mulighed for at flyve direkte mellem Københavns Lufthavn og den franske storby Nantes.\nRuten mellem Københavns Lufthavn og Nantes Atlantique Airport, vil blive fløjet af Transavia France, et søsterselskab til det hollandske flyselskab Transavia. Og ikke nok med, at det er Transavia France’s første flyvning fra København, så er det også den første direkte rute mellem et skandinavisk land og Nantes i det vestlige Frankrig.\nRuten bliver altså en vigtig brik i forhold til, at forbinde Skandinavien med det vestlige Frankrig. Peter Krogsgaard, der er kommericiel direktør i Københavns lufthavn udtaler:\n”Vi er meget glade for, at Transavia France kommer til Københavns Lufthavn, og at de har valgt at åbne en direkte rute til netop Nantes. Det vestlige Frankrig er forholdsvist userviceret fra Skandinavien, og den nye rute bidrager derfor til at sikre endnu bedre forbindelse i Europa. Samtidig er Nantes en spændende, og for mange, uopdaget weekend-destination, som vi oplever, mange af vores passagerer efterspørger”\nRuten vil have to ugentlige afgange (torsdag og søndag) og det betyder altså, at det er perfekt til en forlænget weekend i den sjette største by i Frankrig. Turen vil blive fløjet med en Boeing 737 med plads til 189 passagere.\nTags\tfrankrig, Low Cost, Nantes, Transavia, Transavia france


Hot cross buns – boller med chokolade og rosiner | SPIS BEDRE\n28. juni 2019 af Camilla Biesbjerg Markussen.\nDe letkrydrede boller med den blanke glasur er en engelsk påsketradition. Bollerne spiser man typisk langfredag, og det karakteristiske kryds på toppen symboliserer korset.\nSmelt smør i en lille gryde. Tag gryden af varmen, og tilsæt mælken. Lad blandingen køle af, til den er lun. Smuldr gæren i den lune mælkeblanding, og rør rundt, til gæren er helt opløst. Rør æggene i.\nBland hvedemel, sukker, kanel, muskatnød, nelliker og salt sammen, og sigt den tørre blanding i den våde blanding. Ælt dejen godt sammen i ca. 5 minutter, og lad den hæve tildækket i en skål i 1 time.\nHak chokoladen groft. Hæld dejen ud på et let meldrysset bord, og ælt hakket chokolade og rosiner ind i dejen. Skær dejen ud lige store stykker, og form dem til runde boller. Sæt bollerne tæt sammen i en bradepande med bagepapir. Dæk bradepanden med et rent viskestykke, og lad bollerne hæve sammen i 30 minutter.\nRør hvedemel, olie og vand sammen til en tyk, ensartet masse. Hæld massen i en sprøjtepose, og klip et lille hul i spidsen. Sprøjt melblandingen ud i striber på bollerne både vandret og lodret, så der kommer et kryds på hver bolle.\nTænd ovnen på 200°. Bag bollerne i den varme ovn i 20-25 minutter, til de er godt gyldne og gennembagte.\nHæld vand og sukker i en gryde, mens bollerne er i ovnen. Bring vand og sukker i kog, og lad det småkoge, til sukkeret er opløst. Pensl bollerne med sukkerlagen, straks efter at de er kommet ud af ovnen. Afkøl bollerne på en rist, og servér dem lune og friskbagte evt. med koldt smør.\nPåskereder med påskeæg\nDeviled eggs med rogn


Lussireia | Tøm Papirkurven\nSaturday, December 12, 2015 at 7:12 UTC\n« Julerejser-III: Transport af julegods\nLyset på Lucias dag (nej dagen før, undskyld mig, men det ligner lidt) »\nEn fattig kone fik for lidt i løn………det var nok derfor, hun var fattig, eller hvad?\nLønlig iblandt os de gå… og i dit lønkammer…med et lønligt håb…om lønstedet…og giftes med farmand…medgift…er en gave…som gives…som modgift…som kan være lønsom. Og Frelser bold, håndbold eller fodbold…da vorde…oplukt…glædskabens bud…den lede stjerne… sul…merino…mer endnu…\nOvenstående er et skønsomt udpluk af citater fra julesange, salmer, Bjergprædiken og vikingernes love om forulempning af kvinder. Og Gitte Hænnings første hit.\nJeg har altid ment, at ordets historie var vigtigt for at kunne forstå sammenhænge: gave, give, giffue, gift. Så vil man umiddelbart forstå, at tilgift gives oven i handlen: bonus. Og medgiften, som gaves med pigen, man giftede sig med, kunne opfattes som modgift; selv om den jo var givet som modsvar til mandens gård, formue eller uddannelse, så de to stod lige, og kvinden havde en formue at leve af, når/hvis hun blev enke.\nNu mangler vi da vist forbindelsen mellem Lucia og Lucifer, eller hvad?\nSaturday, December 12, 2015 at 8:49 UTC\nHerligt! Jeg spares for at lave en række indlæg om de sjove forstående katte, misforståelserne!\nAngående Lucia og Lucifer har jeg ledt efter om der er nogen, der skriver om sammenfald af lyden, men det fandt jeg ikke nogen steder.\nSaturday, December 12, 2015 at 13:12 UTC\nIngen jul uden Luciaoptog. Jeg skal over at se det i kirken i morgen. Det er juniorkonfirmanderne der går Lucia, og de plejer at være ret så søde. I dette halvår har vi 36 trofaste juniorkonfirmander, og det er i virkeligheden langt over vores kapacitet, men som kirke skal man selvfølgelig ikke klage over for mange besøgende.\nSaturday, December 12, 2015 at 10:32 UTC\nJa, sådan har jeg det også – jeg håber det var smukt ovre i kirken. Jeg har kun oplevet det i skolerne, hvor pigerne stod i kø for at blive Lucia-piger. I gammel tid sagde man vistnok “Lucia-brude”. 🙂\nNej I må endelig ikke klage over for mange besøgende!\nSunday, December 13, 2015 at 10:32 UTC\nSaturday, December 12, 2015 at 13:13 UTC\nSåvel Lucia som Lucifer bærer lys, på latin lux, i sig: hun er den lysende, han lysbæreren. Lysbæreren har haft forskellige roller, bl.a som planeten Venus var han Morgenstjernen, der varslede Morgengryet: i den græske og romerske mytologi er han Morgengryets søn. Og i Joh. 22,16 siger Jesus: “Jeg er Morgenstjernen”. Så han blev tidligt i den kristne oldkirke forbundet med tilnavnet Lucifer.\nMen via Det gamle testamente blev Lucifer den faldne engel, Israels fjende, og derfor også i den katolske kirke efterhånden forbundet med Djævelen: det var Origenes, død 245, der overtalte andre kirkefædre.\nSå var det jo godt, at man havde Lucia som reserve, der kunne overtage Solhversdagen, der i den julianske kalender lå lidt forskudt, hvilket gør, at Lucia-dagen i den gregorianske havner på den 13. December.\nI den nordiske og oldgermanske mytologi har vi også Lysbærere, eller Lys-vandrere: Aurvandil, eller Horvendel, eller Ørvendel, gift med Groa. Han er en tapper jætte, der af Thor bæres ud af af Jotunheim. Aur har forbindelse med aura, og Aurora, hvilket jo var Daggryets gudinde, Lucifers mor. Er du med endnu?. Og vandel: i handel og vandel: det betyder vandring og færd: hans vandel blev nøje undersøgt.\nOg sjovt nok hedder Amleds far Horvendel, eller Ørvendel, og hans kone Gerutha. Saxo lader jo flere gange de gamle guder, iblandt dem Odin og Thor, optræde som konger i vikingernes riger, ligger Aurvendel-Horvendel-Ørvendel gift med Groa ikke lovligt tæt på Horvendel-Ørvendel, gift med Gerutha?\nSaturday, December 12, 2015 at 16:12 UTC\nPS: de bærer lys, altså, og det er Johs. åbenbaring, du læser om Jesus som morgenstjerne. Det samme kan du læse hos Peter, i andet brev, vers 19:” som et lys, der skinner på et mørkt sted, indtil dagen gryer og morgenstjernen oprinder i jeres hjerter.”\nSaturday, December 12, 2015 at 16:28 UTC\nJa – gættede (og rettede) trykfejl – det er OK. Jeg er måske lidt underlig mht. Johannes, idet jeg anser det for et ikke-så-relevant skrift, der, som du siger er fuldt af traditionens – eller endog traditionernes – forvirrede udsagn. Men nok om det, jeg må se at få læst lidt mere af det engang. Men summa summarum, at Jesus siger noget i Johannes-bogen er ikke ensbetydende med at den historiske Jesus har sagt sådan (men det behøver jeg jo ikke at sige, nok om det, din gode kommentar forklarer jo hvordan efteriden, Origenes, havde en mening om tingene.)\nLyset, Lucia og Lucifer vidste jeg ikke var forbundne andet end ved lydlighed, men når du fortæller om germanske lysbærere, så er det spændende – så går det længere tilbage i tiden, til de mytiske tider, hvor stammer fra det Asiatiske højland vandrede mod Europa 🙂\nDet sidste med guderne, der optræder som konger (og forældre) er også en oldgammel tradition, det er religionernes udspring siger Vilhelm Grønbech. 🙂\nSunday, December 13, 2015 at 10:49 UTC\nSaxo gør jo bare det modsatte: som den gode klerk, han er, nedskriver han Odins og Thors status:” OK, vi har Odin og Thor, det er rigtigt nok, men: de var altså ikke guder, de var bare lokale småkonger!”\nHelt modsat folket, som gennem tiderne ophøjede de indvandrede vaner og dernæst asa-erne fra konger til guder, over vætter og jætter, som ifølge min optik må have været guder, der er blevet fortrængt fra parnasset. Og Sørine til trods, så har vi ikke Christmas, men yul, og Solens, Månens, Tirs, Odins, Thors og Frejas dag, forinden laugr-dag, lørdag, hvor vi skal i badstue og vaske os, så vi er rene til en ny Solens dag. Ikke Herrens, Domingos, dag, vel? 🙂\nSunday, December 13, 2015 at 11:24 UTC\nDet minder mig om at Tyskerne kalder Onsdag for Mittwoch! Blasfemi! 🙂\nDen Gregorianske sang, noteret i “Liber Usualis” som jeg blev tvangsindlagt til, da jeg forsøgte mig som musikhistoriker, i denne bog kaldes søndag for “den første festdag”.\nJeg må fatte mig i korthed – skal nå postkassen med et brev til min moster, som er syg.\nSunday, December 13, 2015 at 12:12 UTC\nDer findes hos engelsk wiki et Europakort over udbredelsen af de udtryk, der bruges om Søndag: i Nordeuropa dominerer Solens dag, sydpå Herrens dag, østpå No Work! eller Markedsdag! 🙂\nSe dansk wiki: Søndag\nSunday, December 13, 2015 at 15:58 UTC\nDer er et formidabelt billede du har fundet frem. Der var gang den i hine tider.\nMonday, December 14, 2015 at 11:57 UTC\nFantastisk maler, der har fået de mørke sider af traditionen til at stå lysende og skræmmende på lærredet! 🙂\nMonday, December 14, 2015 at 23:54 UTC\njeg har sagt det før, man bliver så dejlig oplyst, når man følger din blog – tak for det. kh. Marianne\nTuesday, December 15, 2015 at 22:24 UTC\nJeg har det ligesom AagePK – jeg kan godt lide at grave lidt i den viden, man har fået gennem livet 🙂\nWednesday, December 16, 2015 at 0:08 UTC


Vi tester Bagergården i Hinnerup, som er Midtjyllands bedste Vi tester Bagergården i Hinnerup, som er Midtjyllands bedste\nVi tester Midtjyllands bedste bageri: Vi skal bede om én af hver, tak\nSkrevet den 9. november 2021 kl 19:31 Af Line Ingwar Karlsen\nNår vi lægger i ovnen til at teste trøfler, hindbærsnitter, fastelavnsboller osv., spørger vi tit vores følgere på Instagram, hvor de mener, vi skal gå hen – og her har vi ofte fået anbefalet Bagergården i Hinnerup.\nFor nyligt blev bageriet kåret som Midtjyllands bedste bageri og samtidig det næstbedste bageri i hele Danmark på sitet Opdagdanmark.dk, hvor mere end 30.000 danskere har afgivet deres stemme.\nI 2020 vandt Bagergården faktisk førstepladsen og dermed titlen som Danmarks bedste bageri.\nDerfor tog vi selvfølgelig på udflugt til Bagergården for at smage på lækkerierne. Vi lod os friste af mere eller mindre det hele – det er jo vigtigt at teste bredt, ikke?\nVi skal bare bede om én af hver, tak\nDa vi ankommer til Bagergården, kan vi med det samme se, at stedet er populært. Vi træder ind i en stor forretning med masser af brød og kager i montren samt et caféområde med sandwiches og salater.\nDer er så mange lækre kager, så vi har store problemer med at vælge.\nVi får dog nøje udvalgt ti lækre kager, som vi skal sætte tænderne i. Og vi kan godt afsløre allerede nu, at kagerne smagte præcis lige så godt, som de ser ud.\nGåsebrystet smagte fantastisk, og vi fik også et stykke uimodståeligt cheesecake med passionsfrugt.\nDeres lemon pie er vi også nødt til at fremhæve – en perfekt kombination af mørdej, lemoncurd og marengs på toppen. Den har en frisk, fremtrædende smag af citron, som står godt til den søde marengs. Lidt som at tage en lille bid af himlen.\nVelsmagende klassikere og nye twists\nHos Bagergården finder vi både de obligatoriske klassikere og masser af mere moderne og unikke kager.\nSærligt deres trøfler har vi fået mange anbefalinger af, og det forstår vi godt nu. En virkelig lækker blød trøffelmasse med perfekt romsmag.\nHindbærsnitten var velbagt og med masser af frisk marmelade i midten. Hindbærsnitteelskere vil elske det her sted!\nDeres Kajkage gik også rent hjem med sin mazarin- og lagkagebund, sød, blød jordbærcreme og selvfølgelig masser af grøn marcipan og chokolade.\nVi var desuden ret begejstrede for konceptet kagetapas. Her kan du købe mindre kager, så du kan smage mere forskelligt – helt genialt til kage- eller dessertbord til gæsterne.\nÉn tapaskage koster 13 kroner, og du får 10 stk. for 120 kroner.\nVi kan anbefale blåbærkuglen med hvid chokolade samt den intense karamelbrownie.\nEt stort frokostudvalg\nEr man sulten efter mere end kage, er man også kommet til det rette sted. Der er nemlig masser af bud på frokost både på farten eller til at nyde i caféen.\nDu kan få frisklavede sandwiches, pastasalater, sliders, wraps, fyldte croissanter og meget mere.\nVi kan jo ikke leve af kage, så vi måtte også en tur forbi denne afdeling. Her prøvede vi en wrap med laks og en croissant med kyllingesalat, og særligt sidstnævnte var virkelig god (og stor!).\nAlt i alt er der ingen tvivl om, at vi klart vil anbefale dig at smutte forbi Bagergården.\nOg hvis du nu sidder og tænker, at Hinnerup da er alt for langt væk, så kan vi meddele, at det tager 14 minutter med tog fra Aarhus H, og så ligger Bagergården to minutters gang fra stationen i Hinnerup.\nSå der er faktisk nærmest ingen undskyldning for ikke lige at tage forbi og smage på varerne.\nHvor: Storegade 3A, 8382 Hinnerup.


Nye regler: Kapitalejerån lovlige i danske selskaber\n16 Spørgsmål & svar\nIndtil nu har det været ulovligt for danske virksomheder i selskabsform at låne penge til sine kapitalejere og ledelse m.v. Det har bl.a. betydet ringere konkurrencevilkår i forhold til virksomheder i resten af EU. Det laver ny lov nu om på. Få overblik over, hvad den nye lov betyder for både selskab og ejer.\n”Hvis et selskab har stor likviditet til rådighed, kan der være en økonomisk fordel i at give et lån til fx direktøren og måske få forrentet pengene til en rente, som ikke fås andre steder. Det har hidtil været ulovligt. Nu kan man gøre det lovligt til fordel for både selskab og modtager”, siger advokat Kelvin V. Thelin fra Advodan Holbæk / København og fortsætter:\n”Det vejer tungt i Folketinget, at det har givet danske selskaber en konkurrencemæssig ulempe og manglende fleksibilitet i forhold til selskaber i resten af EU. Derfor har Folketinget nu valgt at lovliggøre de såkaldte kapitalejerlån fra 1. januar 2017.”\nKan den nye lov give dit selskab eller dig som kapitalejer fordele? Få et overblik her.\nGælder den nye lov for alle selskaber og ejere?\nIfølge Kelvin V. Thelin er det korte svar ja. Alle typer af selskaber kan fra årsskiftet yde lån til alle typer af kapitalejere – uanset om der er tale om en mindre aktionær eller den administrerende direktør med aktiemajoritet.\nKan selskaber nu frit låne penge ud?\nNej, den nye lov åbner ikke for alle pengesluser.\n”For at selskabets kasse så at sige ikke tømmes til ulempe for fx kreditorer og øvrige kapitalejere, kommer der til at gælde en række betingelser for, at man som selskab kan yde kapitalejerlån. Fx må lånets størrelse ikke overstige selskabets frie reserver, og udlånet skal foregå på markedsvilkår,” siger Kelvin V. Thelin.\nBliver eksisterende kapitalejerlån også lovlige?\nSelvom det har været ulovligt, har en del selskaber allerede givet lån til deres kapitalejere over de senere år. Kelvin V. Thelin forklarer, at disse eksisterende lån godt kan gøres lovlige.\n”Man får så at sige nu én chance for at gøre det ulovlige lovligt. For at undgå ansvar skal man senest på den førstkommende generalforsamling efter 31. december 2016 beslutte at opretholde eksisterende kapitalejerlån. De skal dog selvfølgelig leve op til betingelserne i den nye lov.”\nHvem er den nye lov især en fordel for?\nDer er ifølge Kelvin V. Thelin især to parter, som får gavn af den nye lov.\n”Tidligere skulle kapitalejerlån indfries med det samme, hvis de blev opdaget af Erhvervsstyrelsen. Det er ikke tilfældet i den nye lov, og det er en fordel for kapitalejere, som måske ikke lige nu og her kan betale pengene tilbage. Samtidig har minoritetskapitalejere en fordel, fordi de ikke skal betale skat af lånet.”\nHvordan med skat?\nDen nye lov ændrer ikke ved de gældende skatteregler. Det vil sige, at man fortsat skal betale skat af lånet som løn eller udbytte, hvis man ejer mere end halvtreds procent af kapitalen eller stemmerne i selskabet.\n”Er man ansat i virksomheden, bliver lånet betragtet som en aflønning, og man bliver beskattet med op til 56,5 procent. Samtidig kan selskabet få fradrag for omkostningen. Omvendt er lånet et udbytte, hvis vedkommende ikke er ansat i selskabet. I det tilfælde beskattes det med 42 procent, og selskabet får ikke fradrag for lånet,” siger Kelvin V. Thelin.\nFakta – kapitalejerlån:\nKapitalejerlån er en samlet betegnelse for det, der tidligere blev kaldt for ”aktionær-” eller ”anpartshaverlån”.\nDer er tale om et lån, som virksomheder i selskabsform giver til ejere af fx aktier eller anparter.\n1. januar 2017 bliver kapitalejerlån gjort lovlige. Det har Folketinget netop vedtaget.\nKapitalejerlån - er der en tilsvarende ordning for enkeltmandsfirmaer, der benytter virksomhedsordningen - med opsparet overskud?\n(H. Oppenheim,) Gammel taxa vognmand, der netop har købt 5 garager.\nHvoraf indtil 4 kan overtages på gunstige vilkår\nDer er alene foretaget ændringer i Selskabsloven og Årsregnskabsloven. Der er således ikke foretaget ændring vedr. virksomhedsskatteordningen. Til gengæld skal du være opmærksom på, at de skattemæssige regler vedr. kapitalejerlån fortsat er gældende uændrede.\nMvh Kelvin V. Thelin\nKelvin Valeur Thelin Managing Partner og advokat | ADVODAN Holbæk\nBetyder det, at selskaber i f.eks C20 aktieindexet kan udlåne penge til deres aktionærer.\nDet ville vel betyde at AP Møller eller Novo Nordisk kunne starte en større udlånsforretning. Eller hvordan hænger det lige sammen ??\nDet er nok ikke videre sandsynligt. Herudover skal du huske på, at deres aktiviteter skal være i overensstemmelse med selskabernes formålsbestemmelser, som formentlig i givet fald vil skulle ændres...\nSåfremt jeg har forstået ovenstående korrekt, så kan man fra 1/1-2017 lovligt låne af sit eget selskab (f.eks. 500.000) jeg ejer præcist 50% af min virksomhed - vil de 500.000 derefter blive indkomstbeskattet - for så giver det da ingen fornuftig mening, eller hvordan hænger det sammen?\nDe skatteretlige regler er ikke blevet ændret som følge af ændringen i selskabsloven.\nUdgangspunktet er derfor fortsat, at låner en person penge af et selskab, hvorover personen udøver en bestemmende indflydelse, behandles det skattemæssigt, som var det løn eller udbytte.\nEn person har bestemmende indflydelse i et selskab, når personen direkte eller indirekte ejer mere en 50 % af selskabskapitalen eller råder over mere end 50 % af stemmerettighederne i selskabet.\nUmiddelbart lyder det til, at du ikke har en bestemmende indflydelse som beskrevet i den relevante lovgivning.\nKontrol kan dog foreligge i anden forstand end via ejerandele. Hvis du påtænker at låne af dit selskab, vil jeg derfor anbefale dig at kontakte en rådgiver herom, herunder vedrørende vurdering af muligheder og risici samt sikkerhed for at et lån i øvrigt opfylder lovens krav samt eventuelt egentlig bistand til udarbejdelse relevante dokumenter.\n? Jeg har svært ved at se fordelen ved at tage et lån frem for at tage udbytte eller hæve lønd. Kan i lave et simpel regnestykke, som viser fordelene ?\nDet kan eksempelvis give mening, hvor man kan låne i overensstemmelse med selskabslovgivningen og hvor man ikke samtidig bliver ramt på skatten - eksempelvis for ikke majoritetskapitalejere.\nI disse situationer kan et lån evt. med fordel etableres uden lån via bank. Selskabet får forrentet en del af sin fri kapital/likviditet og låntager får adgang til et lån - enten kort eller længerevarende. Ønsker man samtidig ikke eller er der ikke mulighed for udbetaling af udbytte, kan det være en fordel med lån.\nDet vil dog selvfølgelig altid afhænge af de konkrete forhold i selskab og hos ejer mv.\n1/23/2019 9:33:37 PM\njeg er pensionist.må jeg udlåne feks.125.000,00 fra mit holdings selskab til bekendt (ikke familie) og kan det påvirke at pengene bliver betragtet som mit eget udlodning så det vil modregne min pension...tænker på at udskrive et standard låne dokument og udfylde det med lånets løbetid afdrag og rentesats feks 3 % p.a kan der opstå problemer for mig ell låntager ell skal jeg hellere udlåne fra min privat konto vh sb.\n1/25/2019 1:50:32 PM\nSelskabslovens bestemmelser om udlån til kapitalejere og ledelse omfatter også "personer ... som på anden måde står den pågældende særlig nær". Denne del af bestemmelsen tager særligt sigte på samlevere, men også eksempelvis søskende kan være omfattet. Det vil dog altid bero på en konkret vurdering, herunder om transaktionen alene gennemføres på grund af det nære forhold, eller om selskabet gennemfører tilsvarende transaktioner med uafhængige parter. Husk at også omgåelse kan blive 'fanget' af reglerne.\nHusk at kapitalejerlån udover potentielt at være i strid med selskabsloven tillige kan være skattepligtigt, hvor der udover betaling af skat for det modtagne beløb tillige skal ske tilbagebetaling af det modtagne beløb... Du skal derfor være forsigtig. Har du brug for yderligere hjælp, er du velkommen til at kontakte mig pr. e-mail.\nJeg kan desværre kun svare dig på de selskabsretlige forhold. Folkepension og indflydelsen herpå er uden for mit område. Har du brug for yderligere hjælp, er du selvfølgelig velkommen til at kontakte mig pr. e-mail, så vil jeg sætte dig i kontakt med relevant kollega.\n3/21/2019 8:56:41 PM\nBetyder ovenstående således, at det ikke kan lade sig gøre at oprette et lånedokument med en given procentsats i rente og månedlige afdrag fra Holding selskab (ApS) til ejeren af selskabet, som så bruger lånet til bil feks. uden at lånet bliver betragtet som skattepligtig løn / udbytte privat?\n3/22/2019 4:04:16 AM\nDet korte svar er ’lad være med at låne penge ud til dig selv fra dit selskab'. Det kan være tilladt, men det kan have ubehagelige konsekvenser.\nDen relevante bestemmelse i selskabsloven blev i sin tid ændret, således at udgangspunktet er, at selskabet kan låne penge ud til bl.a. kapitalejere, men reelt set skal bestemmelsen fortsat læses som et forbud, blot formuleret modsat.\nDer kan lånes ud til kapitalejer m.v, hvis følgende betingelser er opfyldt:\n1)\tDen økonomiske bistand skal kunne rummes inden for selskabets frie reserver (altså tidligere overskud m.v. som lovligt kan udloddes som udbytte) og skal ydes på sædvanlige markedsvilkår (dvs. at bl.a. rente, aftalt låneafvikling, sikkerhedsstillelse og ikke mindst låneafvikling skal svare til de vilkår, som kapitalejeren m.v. vil kunne opnå i en bank).\n2)\tBeslutningen om at yde økonomisk bistand skal enten træffes af generalforsamlingen eller af selskabets centrale ledelsesorgan efter bemyndigelse fra generalforsamlingen. Generalforsamlingens bemyndigelse kan indeholde økonomiske og tidsmæssige begrænsninger. Den økonomiske bistand må ikke udgøre et større beløb, end der er foreslået eller tiltrådt af selskabets centrale ledelsesorgan.\n3)\tBeslutningen om at yde økonomisk bistand kan først træffes efter aflæggelsen af selskabets første årsrapport.\nHerudover kan et selskab, uanset at man ikke opfylder ovenstående, foretage udlån til kapitalejer m.v., hvis det sker ’som led i en sædvanlig forretningsmæssig disposition’. Sædvanlige forretningsmæssige dispositioner har som hovedregel været kendetegnet ved, at selskabet løbende foretager dispositioner af denne karakter med uafhængige parter, og det tænker jeg ikke, at dit holdingselskab har.\nUmiddelbart tænker jeg ikke, at dit selskab kan overholde ovenstående betingelser.\nMEN uanset dette ændrer bestemmelsen i selskabsloven ikke på, at kapitalejerlån til fysiske kapitalejere med bestemmende indflydelse som hovedregel beskattes som løn eller udbytte i medfør af ligningsloven § 16E. Muligheden for at yde lån m.v. under iagttagelse af ovenstående tre betingelser er derfor i praksis alene relevant i forhold til fysiske kapitalejere, som ikke har bestemmende indflydelse i selskabet.\nSå konklusionen er desværre fortsat – efter de mange mellemregninger – lad være og hold dig til at trække penge ud af dit selskab via udbytte, løn eller tilsvarende.\nKelvin V. Thelin.\n8/28/2019 8:45:15 AM\nSåfremt der er frie reserver, må mit Holding selskab, så låne (til en markedsrente, som jo pt. er tæt på 0-1%) til en ven?\nMå jeg senere/samtidigt indgå i selskabskonstruktion med denne ven, eller vil det blive betragtet som nærtstående?\nHvis dette selskab købes af tredjemand - således at låntager ikke har "interesse" i at låne penge af Holding, for at sælge selskab billigt.\nJeg tænker, at der i dag skal betales skat af indestående i banker - hvorfor det økonomisk er fordelagtigt at få bare 1% i rente.\n9/5/2019 5:30:13 PM\nNår du spørger til udlån til en ven, skal der altid foretages en vurdering af, hvorvidt der er tale om en nærtstående til dig, da selskabslovens bestemmelser om udlån til kapitalejere og ledelse også omfatter "personer ... som på anden måde står den pågældende særlig nær".\nHvis han senere bliver kapitalejer, skal I tillige være opmærksom på, at selskabet alene må foretage udlån til kapitalejer m.v., hvis det sker ’som led i en sædvanlig forretningsmæssig disposition’. Det vil formentlig ikke være tilfældet for dit holdingselskab.\n1/31/2020 9:40:22 PM\nI forbindelse med salg af ejerandel i et privat selskab får jeg i nærmeste fremtid en sum penge ind på mit holdingselskabs ApS-konto.\nJeg er formand i en frivillig og ulønnet selvejende institution med eget CVR-nr., der driver udlejning af en FDF-hytte. Hverken jeg eller andre bestyrelsesmedlemmer hæfter på nogen måde privat for institutionens resultat. Der er en sund økonomi. I forbindelse med en planlagt større ombygning har vi fået bevilget en kassekreditramme på 500.000,-. Endvidere påtænker jeg at yde institutionen et rentefrit lån på op til samme beløb på ubestemt tid, indtil udlejningen har kunnet betale lånet tilbage, formentlig over ca. 10 år. Kan jeg uden videre gøre dette, og hvad indebærer det i forhold til Skat? Hvilken dokumentation skal foreligge? På forhånd tak.\n2/4/2020 4:59:57 PM\nSom udgangspunkt skal der betales skat af den gave, som ligger i rentefriheden. Afhængig af foreningens forhold er der dog mulighed for, at denne kan modtage skattefrie gaver. Derudover kan dit formandskab i foreningen have betydning for, hvorvidt der lovligt kan ydes et lån. Det kan altså have en betydning, hvilken indflydelse du som formand kan yde på foreningen. Du er meget velkommen til at kontakte mig direkte, hvis du vil høre mere om dette.\nDu skal også være opmærksom på, at der kan være en udfordring i, at lånevirksomhed formentlig falder uden for dit holdingselskabs formål.\nDer bør under alle omstændigheder udstedes et gældsbrev, når der gives et lån.


Reiki hjælper dig til indre ro, mere energi og med at mærke din krop\nReiki hjælper dig med at opnå ro, balance og mere energi\nGENVEJ TIL RO, JORDFORBINDELSE OG FØLELSESMÆSSIG REGULERING\nFÅ MERE ENERGI, GLÆDE OG LIVSKRAFT MED REIKI\nHJÆLPER PÅ BL.A. ANGST, STRESS OG INDRE URO\nKom ned i kroppen med Reiki\nHar du brug for at mærke din krop og dine følelser uden at bruge en masse ord eller tænke dig til det, er Reiki hjælpsomt, blidt og nænsomt. Det hjælper dig med både at genskabe mere energi, men også genetablere kontakt til følelser, du har svært ved at mærke eller udtrykke. Reiki hjælper dig med at mærke dig selv, regulere følelser og blive bedre til at lytte til din krop. Reiki er hjælpsomt i kombination med f.eks. samtaleterapi eller NADA.\nReiki betyder livsenergi på Japansk. Rei – ånd og ki – energi. Det er healing, som enten kan gives til dig fysisk med håndspålæggelse eller som fjernhealing. Begge former er kraftfulde samtidig med, at du altid kun får det Reiki, du har brug for. Jeg er kanalen, og du er modtageren. Det betyder, at du selv trækker det reiki til dig, du har brug for. Jeg har gennem min Reiki 1 og Reiki 2 uddannelse ved reikimester Anne-Marie Risbjerg fået mine initieringer, der bl.a. betyder, at jeg kan være kanal mellem dig og Reiki.\nFor den fulde effekt anbefales det, at Reiki gives fire dag i træk eller så tæt på hinanden som muligt. Det kan både gøres som fysisk og som fjernhealing. Eller som en kombination. Men du kan også modtage en enkeltstående behandling. Du er velkommen til at kontakte mig, hvis du vil høre, om Reiki er noget for dig.\nFandt ro og overskud. Thelmas Reikihealing kom til mig efter et halvt år, og jeg var præget af udmattelse og angst. Reiki fjernede det jerntæppe, der lå over mig og gav mig energien og livsglæden tilbage. Reiki gav mig et mere realistisk syn på livet og jeg begyndte at kunne begejstres igen. Jeg er både blevet healet i Thelmas klinik og via fjernhealing og kan varmt anbefale begge dele.\nSofie 47 år\nReiki i min klinik\nEn behandling starter og slutter altid med, at vi taler sammen, men Reiki er ikke samtaleterapi. Behandlingen er primært ordløs og din mulighed for indre fordybelse, healing og afslapning\nNår du modtager Reiki i min klinik i Vanløse, er det med håndspålæggelse. Du ligger du på en briks i mit lokale med tøj på. Du starter med at ligge på ryggen pakket ind i tæpper. Jeg starter ved dig ansigt, og derfra healer jeg hele forsiden af din krop. Derefter vender du dig om og ligger på maven, stadig med tæpper omkring dig, så jeg kan heale bagsiden af din krop. Når vi slutter, får du god tid til at vende tilbage og rejse dig fra briksen. En behandling i min klinik varer cirka 90 minutter.\nDu er velkommen til at kontakte mig, hvis du vil høre mere om Reiki. Du kan også læse mere om mig Thelma.\nJeg havde en virkelig givende oplevelse med at få Reiki som fjernhealing, hvor jeg mærkede et stærkt nærvær og “tilstedeværelse” af Thelma.\nMens jeg lå og slappede af, fornemmede jeg energien flytte sig rundt i kroppen. Jeg mærkede tydeligt, hvordan udfordringer, der er låst i kroppen stille og roligt gav slip. Healing er helt anderledes end samtaleterapi og en god kombination. Det var rart at “slukke” lidt for hovedet i en stund og lade kroppen arbejdet selv. Efter hver session følte jeg mig mere afslappet og afklaret, end jeg har været i flere år. Jeg kan klart anbefale det til andre – særligt hvis man har behov for at nulstille sig selv.\nNana 30 år\nVælger du fjernhealing, aftaler vi et tidspunkt, du skal modtage Reiki på. Fjernhealing er især nyttigt, hvis du har svært ved at finde tid, afstanden er stor, eller hvis du af andre grunde ikke kan forlade dit hjem. Det er optimalt, at du ligger eller sidder et roligt sted gerne med et tæppe og uden pc eller tv. Din mobil bør være slukket eller på lydløs, imens jeg sender fjernhealing. Fjernhealing er lige så kraftig som ved håndspålæggelse. En behandling med fjernhealing tager cirka 45 minutter.\nInden vi går i gang, aftaler vi, om vi skal tale om din oplevelse lige efter eller på et senere tidspunkt. Uanset hvad sender jeg altid en besked, når jeg er færdig med at sende Reiki.\nDet er meget normalt, at du falder hen eller i søvn under behandlingen. Derfor anbefaler jeg dig at sætte en alarm til f.eks. 60 min. efter vi er gået i gang. På den måde behøver du ikke holde øje med tiden, men kan bare give dig hen. Kontakt mig hvis du vil høre mere om fjernhealing.\nDet var en meget dejlig oplevelse at modtage fjernhealing af Thelma. Under selve behandlingen blev jeg meget tung i kroppen. Det føltes som om min krop smeltede ned i gulvet, og jeg fik taget mig nogle dybe vejrtrækninger, så min mave begyndte at rumle og snakke til mig. Efterfølgende havde jeg – fra gang til gang – forskellige reaktioner på fjernhealingen, som for mig viser, hvor behjælpeligt det var. Nemlig at jeg havde meget nemmere ved at lytte til min krops behov, en gang gik jeg direkte op i sengen og tog en lur, overgav mig til trætheden, en anden gang gik jeg straks en rask tur med fornyet energi. Tusinde tak, Thelma, for denne oplevelse. Jeg føler mig langt mere grounded, og jeg er virkelig kommet tilbage til min kerne.\nEmma 28 år


Du er her: Hjem / Ordbog / Delpersonlighed\nDelpersonlighed er et begreb som anvendes i Roberto Assagiolis Psykosyntese og den jungianske psykologi. I psykosyntesen arbejder man med begrebet delpersonligheder ud fra den antagelse, at vi rummer en lang række indre psykologiske kræfter, som ofte ligger i modstrid med hinanden. Disse indre kræfter, følelser og tankebilleder, er organiseret som delpersonligheder dvs. selvstændige strukturer i bevidstheden, der øver indflydelse på os såvel bevidst som ubevidst.\nDelpersonlighederne kan antage mange skikkelser som fx den indre kritiker, ofret, den overansvarlige, det sårede barn, vismanden, præsten osv.\nDet er et af psykosyntesens primære mål at få identificeret disse skikkelser og integreret dem under styring af det bevidste jeg. Når det sker er der opnået en psykosyntese og det er et trin på vej mod en helstøbt personlighed. Et af psykosyntesens mål er at skabe en personlig psykosyntese, der netop kan defineres som et menneskes evne til at samle sine modstridende kræfter og delpersonligheder omkring en indre kerne – det bevidste jeg.\nArbejdet med at skabe syntese\nPsykosynteseprocessen, der har som formål at skabe syntese i personligheden, starter ofte med at samle særligt fremtrædende konflikter i en højere syntese. Enhver delpersonlighed rummer sin modsætning (skygge) og disse modsætningspar eller tese og antitese delpersonligheder kan, når de bearbejdes, transformeres til en syntese.\nDelpersonligheden dommeren rummer fx ofte modsætningen ”den dømte”. Når begge delpersonligheder er identificeret, accepteret, integreret og transformeret, så kan de finde et højere udtryk. Hvad dette højere udtryk er, kan ikke udledes på forhånd, da det er højst individuelt. Men kvaliteten og fornemmelsen af retfærdighed ville måske træde frem som en højere syntese af disse to. Der er altså tale om at begge delpersonligheder har behov for anerkendelse og plads i bevidstheden fordi de rummer nogle højere potentialer for vækst. Det er kun foreningen af dem begge der fremkalder den højere syntese. Derfor er der ikke tale om et enten-eller. Lad mig give et eksempel.\nEn klient arbejdede med delpersonligheden: Den selvretfærdige præst og moralens vogter. Delpersonligheden blev aktiveret i klientens følelsesliv, når hun var vidne til en adfærd i andre, som hun vurderede var uetisk eller moralsk forkastelig. Delpersonligheden udløste stærke emotioner af ”Retfærdig harme”, stærk antipati og afsky overfor andres holdninger eller adfærd. Energien var nærmest fundamentalistisk og fordømmende. ”Præsten” havde meget svært ved at rumme andres mørke, især hvis den er forbundet med manipulation – altså at nogen fremstiller sig selv eller deres sag i et falsk lys. Præsten ønsker klarhed, men formørkes selv af vrede og stærke destruktive følelser. Det er aldrig særlig rart at identificere en skyggeside, der ikke er et offer, men en aktiv aggressiv kraft – fordømmelse. Men arbejdet med præsten gjorde det faktisk lettere at iagttage denne delpersonlighed, samt lære at dæmpe dens indflydelse gennem disidentifikationsprocessen.\nModpolen til præsten var ”den fordømte”, en delpersonlighed i klienten, der konstant frygtede at blive fordømt af andre menneskers domme og blive udelukket af det sociale liv. Denne delpersonlighed tilskyndede klienten til at isolere sig og begrænse sine spontane livsytringer, som en metode til at reducere fordømmelsen.\nHun lærte gennem acceptprocessen af præstens fordømmelse, at påskønne den positive kvalitet, der lå i præstens behov for retfærdighed og klarhed. Der var megen emotionel drivkræft i denne delpersonlighed, der kunne sættes ind i socialt arbejde (social indignation).\nHun erkendte, at den hadefulde og vrede fordømmelse fører til selv samme undertrykkelse og uretfærdighed, som den søger at angribe. At den forurettede part, den undertrykte ofte selv bliver undertrykker, hvis de stærke emotionelle drivkræfter som had, vrede og retfærdig harme får lov at udfolde sig blindt. Men hun lærte også, at en stærk fordømmelse af andre skabte en stærk frygt for selv at blive fordømt og derfor var accept af menneskers ufuldkommenheder en forudsætning for, at hun kunne hvile i sin egen ufuldendthed.\nEn syntese af præsten og den fordømte blev født i løbet af denne proces, der handlede om at ønske det gode, men uden at fordømme ”det onde”.\nI menuen artikler finder du flere artikler om delpersonligheder i kategorien psykosyntese og psykoterapi.